पाएं अपने शहर की ताज़ा ख़बरें और फ्री ई-पेपरडाउनलोड करें
इस साल खरबूज व तरबूज की 20% फसल इल्लियां लगने से सड़कर खराब हो गई। वही शहरी क्षेत्रों में कोरोना कर्फ्यू होने से किसानों को इनके दाम भी लागत से कम मिल रहे हैं। कोई व्यापारी इन्हें 5 रुपए किलो में भी खरीदने को तैयार नहीं है। ऐसे में किसान उपज को लागत में ही बेचने को मजबूर है।
जिले में किसानों ने इस साल 200 हेक्टेयर में खरबूज व तरबूज की फसल लगाई है। किसान इसे लाभ की खेती मानते हैं लेकिन इस साल कोरोना कर्फ्यू व खराब मौसम ने खरबूज व तरबूज की फसल को प्रभावित किया है। मौसम की मार से खेतों में खड़ी फसल में इल्लियां पड़ने लगी हैं। इससे इनकी बेलों पर फल नहीं आ रहे।
जो फसल पककर तैयार हो गई, कोरोना कर्फ्यू के कारण उसे व्यापारी 5 रुपए किलो में भी खरीदने को तैयार नहीं है। किसानों के अनुसार रमजान में हर साल किसानों को खेत से ही तरबूज के दाम 12 रुपए किलो मिल जाते थे, लेकिन इस साल तो लागत निकालना भी मुश्किल हो रहा है।
ढाई एकड़ में तरबूज, इल्लियां लगने से फल ही नहीं आए
ग्राम बावड़ियाकाजी के किसान पवन साध ने बताया ढाई एकड़ में तरबूज लगाए हैं। बेल तो बड़ी हो गई, लेकिन मौसम परिवर्तन के चलते इल्लियां लगने से एक में भी फल नहीं आया। तरबूज की बिजाई, लगाई से लेकर लागत 1.50 लाख रुपए आई है। उम्मीद थी कि एक एकड़ में उत्पादन 15 टन होगा, लेकिन फल नहीं आने से पूरी फसल खराब हो गई। खेत में ही एक एकड़ में खरबूज भी सड़कर खराब हो गया।
4.50 रुपए किलो मांग रहे व्यापारी
ग्राम टिगरियांव के किसान गणेश पटेल ने बताया एक एकड़ में तरबूज की खेती की है। मौसम खराब होने से 20% फसल खराब हो गई। बेलों में इल्लियां लगने से फल नहीं आए। पूरी बाड़ी पक गई है, लेकिन फल छोटा रह गया। इस कारण व्यापारी 4.50 रुपए किलो में मांग रहे हैं। जबकि एक किलो की लागत ही 7 से 8 रुपए की है। जिले के अलावा अन्य शहरों की मंडियां भी बंद हैं। ऐसे में उचित कीमत नहीं मिल रही।
दो दर्जन से अधिक गांवों के 250 किसान करते हैं खेती
जिले में खरबूज व तरबूज की खेती खंडवा के आसपास ग्राम बावड़ियाकाजी, बोरगांव खुर्द, बोरगांव बुजुर्ग, टिगरियांव, जामठी, जावर, रोहणी, कुमठी, खैगांवड़ा, बमनगांव सहित करीब दो दर्जन गांवों के 250 से अधिक किसान करते हैं।
खरबूज में लागत कम, दाम ज्यादा
किसान जय पटेल ने बताया तरबूज की एक एकड़ में लागत 70 हजार रुपए तक है और उत्पादन 12 टन जबकि खरबूज की लागत 55 हजार व उत्पादन 8 टन है। बावजूद इसके बाजार में खरबूज के दाम अधिक हैं। जबकि व्यापारी हमसे 5 रुपए किलो में ही खरीद रहे हैं।
थोक में 10 रु., बाजार में 40 रु. किलो बिक रहा खरबूज
इन दिनों मंडी में थोक में तरबूज 7 व खरबूज 10 रुपए किलो में बिक रहा है। जबकि बाजार में इनकी कीमत 20 रु. किलो व 40 रुपए किलो है। आपदा में अवसर निकालकर व्यापारी किसानों से 5 रुपए किलो में खरीद रहे हैं और बाजार में ऊंची कीमत पर बेच रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn